Rabada lei Lions na T20-louereKagiso Rabada. Foto: Twitter. Kagiso Rabada se skitterende 3/12 in die eindstryd van die plaaslike T20-reeks het gesorg dat die Lions die Dolphins met vier paaltjies geklop het. Die snelbouler het vroeg van die gevaarlike David Miller (2) ontslae geraak en saam met Sisanda Magala (2/19) is die KwaZulu-Natallers tot 107/7 in hul toegelate 20 boulbeurte beperk. Reeza Hendricks (39), Wiaan Mulder (24) en Temba Bavuma (22) het daarna gesorg dat die Johannesburgers die kragmeting met vier paaltjies staande gewen het. Maar noudat alles verby is, was daar enige ander spelers wat hul hande vir die komende T20-wêreldbeker in Indië opgesteek het? Die kollig was ongetwyfeld op Chris Morris. George Linde. Foto: Rodger Bosch/AFP. Dié veelsydige speler is onlangs vir meer as R32 miljoen deur die Rajasthan Royals in die Indiese Premierliga opgeraap, maar hy was lanklaas vir die Proteas in aksie. In die plaaslike reeks het hy in die kleure van die Titans sy lopies teen ’n treftempo van 132,14 geslaan en met die bal het hy vyf paaltjies geneem. Maar volgens Morris was hy laas in gesprek met Krieket Suid-Afrika toe Ottis Gibson (voormalige Protea-afrigter) hom voor die Wêreldbeker-kriekettoernooi in 2019 genader het. Op die kolffront het niemand juis die wêreld aan die brand geslaan nie. Reeza Hendricks, Temba Bavuma en Rassie van der Dussen is die drie voorste lopiemakers, maar almal se treftempo is laer as 130. George Linde het egter sy goeie reputasie geen skade aangedoen nie. Die draaier van die Cobras het 119 lopies teen ’n spogtreftempo van amper 170 gemoker, terwyl hy agt paaltjies geneem het. Kolwers kon egter slegs 6,95 lopies van sy boulbeurte aanteken. Dan kan die keurders ook meer aandag aan Sisanda Magala skenk. Die Lions-bouler het die meeste paaltjies (13) in die reeks geneem en hy spog onder meer met ’n boulontleding van 5/20 teen die Knights.